1960-იანი წლების კონტრკულტურა
1960-იანი წლების კონტრკულტურა — კულტურული ფენომენი, რომელიც წარმოიშვა ამერიკის შეერთებულ შტატებსა და გაერთიანებულ სამეფოში და შემდეგ გავრცელდა დასავლური სამყაროს სხვა ქვეყნებში. კონტრკულტურა დაიწყო 1960-იანი წლების დასაწყისში, რაც დაემთხვა აშშ-ში აფრო-ამერიკელთა უფლებათა დაცვის მოძრაობის მომძლავრებას, ხოლო ამერიკელთა ვიეტნამში შეჭრის შემდეგ უკვე რევოლუციური სახე მიიღო. 1960-იანი წლების კონტრკულტურა რამდენიმე ფაქტორმა განაპირობა. მეორე მსოფლიო ომის შემდგომმა „ბავშვთა ბუმმა“ დაბადა ახალი თაობა, რომელთაც დაიწყეს ამერიკული და სხვა დემოკრატიული საზოგადოებების ფასეულობათა გადაფასება. ომის შემდგომმა შედარებითმა სიმშვიდემ ახალგაზრდობას საშუალება მისცა მატერიალური საზრუნავიდან ყურადღება გადაეტანათ სოციალურ და რასობრივ თემებზე, რაც ვერ შეძლეს მათმა დიდი დეპრესიის პერიოდის მშობლებმა. კონტრკულტურამ მოიტანა ახალი კულტურული ფორმები: The Beatles-ის მუსიკა, ცენზურისგან თავისუფალი რეჟისორების ფილმები, ჰიპური სუბკულტურა და მრავალი სხვა.